તૌબા એટલે રુજુઅ કરવું, પાછું આવવું, ગુનાહોથી ઈતાઅત તરફ પલટવું, નાફરમાની અને સરકશીથી ફરમાબરદારી તરફ પાછું આવવું. જે હદ્દોને ઓળંગી છે તે હદ્દોની અંદર પાછા ફરવું. અલ્લાહની બારગાહથી દૂરીથી તેની નઝદિકી તરફ પાછા આવવું અને એ રીતે પાછું આવવું કે જે કંઈ થઈ ગયું છે તેના ઉપર દિલના ઉંડાણથી શરમીંદા થવું અને હવે પછી તે ન કરવાનો પાક્કો અને અટલ નિધર્રિ કરવો. કરી ચુકેલા ગુનાહો પર ખરેખર શરમીંદા થવું, પસ્તાવું એ ‘તૌબા’ છે અને ભવિષ્યમાં તે કામ ન કરવાનો મક્કમ ઈરાદો ‘તકવા’ છે. ખુદાવંદે આલમ બન્નેને ખુબજ ચાહે છે, ખુબજ દોસ્ત રાખે છે અને તૌબા કરવાવાળાને પણ ચાહે છે અને તકવા ઈખ્તેયાર કરનારને પણ દોસ્ત રાખે છે. તૌબા ફકત શરમીંદગી નથી એટલે કે શરમીંદા થવું પુરતું નથી. ગુનાહો પ્રમાણે તૌબાના તકાઝાઓ છે.